ธปท.จับตาผลกระทบตลาดการเงินหากอังกฤษออกจากอียู
ธปท.จับตาผลกระทบความผันผวนในตลาดเงินและการเคลื่อนย้ายเงินทุน หากอังกฤษออกจากสมาชิกสหภาพยุโรป
17 มิ.ย. 2559

ธปท.จับตาผลกระทบความผันผวนในตลาดเงินและการเคลื่อนย้ายเงินทุน หากอังกฤษออกจากสมาชิกสหภาพยุโรป
นายวิรไท สันติประภพ ผู้ว่าการ ธนาคารแห่งประเทศไทย (ธปท.) กล่าวถึงผลกระทบกรณีที่ประเทศอังกฤษจะลงประชามติออกจากสหภาพยุโรป(อียู)ในวันที่ 23 มิ.ย.นี้ ว่า หากสหราชอาณาจักรจากอียูจริงๆก็คงสร้างความผัวผวนให้กับตลาดเงินและตลาดทุน รวมไปถึงจะทำให้นักลงทุนกังวลต่อสถานการณ์ (แพนนิค) แล้วเกิดเคลื่อนย้ายสินทรัพย์สินไปสู่สินทรัพย์ที่ปลอดภัยไปอยู่ในรูปเงินสกุลต่างๆ โดยยิ่งจะผันผวนมากขึ้นเมื่อใกล้วันลงประชามติในสัปดาห์หน้า (23 มิ.ย.)  ซึ่งยังต้องจับตาดูอีกที ส่งผลต่อตลาดในระยะสั้นและระยะกลาง
ขณะที่ในระยะยาวจะส่งผลในด้านการเจรจาการค้า เพราะสิทธิทางภาษีอาจจะเปลี่ยนแปลงอาจทำให้ตลาดการค้าชะงักงันได้ ซึ่งอาจมีผลกระทบต่อการส่งออกของไทยได้
“อย่างไรก็ดีตลาดเงินตลาดทุนยังเคลื่อนไหวได้ใน 2 ทิศทาง โดยเฉพาะความผันผวนในตลาดอัตราแลกเปลี่ยน เนื่องจากนักลงทุนจะมีการปิดความเสี่ยงก่อนทราบผลการลงประชามติ จึงมีการเคลื่อนย้ายไปลงทุนในสินทรัพย์ที่มีความเสี่ยงต่ำและปลอดภัยกว่า ภาคเอกชนและนักธุรกิจจะต้องบริหารความเสี่ยงและปิดความเสียงให้ดี เพื่อจะได้ไม่กระทบจากความผันผวนดังกล่าว” นายวิรไทกล่าว
นายวิรไท กล่าวว่า ในการดูแลธปท.มีเครื่องมือทางการเงินที่เพียงพอ และจะติดตามอย่างใกล้ชิด เพื่อดูแลอัตราแลกเปลี่ยนไม่ให้มีผลต่อการฟื้นตัวของเศรษฐกิจไทย และหากสหราชอาณาจักรลงประชามติออกจากสหภาพยุโรปจริง ธปท.จะต้องติดตามความเสี่ยงในระยะกลางและยาวต่อไป เช่น การเจรจาข้อตกลงกับยุโรปจะกระทบต่อความสัมพันธ์ และภาวะเศรษฐกิจโลก และเศรษฐกิจไทย ซึ่งจะเชื่อมโยงถึงตลาดเงินตลาดทุนให้ผันผวนได้